Brúka allar radiatorarnar og spar pening Tey, sum hava radiatorar, oljufýr og termostatar, kunnu við at brúka allar radiatorarnar í húsinum, spara eitt sindur av olju, og harvið pengum. Tað er serliga í rúmum við fleiri radiatorum, at tú skalt hugsa um, at flatan á fleiri radiatorum hitar javnari enn flatan á bara einum radiatori, sum er brennandi heitur. Fyri at hita eitt størri rúm við til dømis trimum radiatorum upp til 20 stig, krevst minni orka, enn um tú vilt hita sama rúmið upp til 20 stig við einum radiatori. Er tað so, at ein termostatur hevur verið sløktur alt summarið, so kann hann hava sett seg fastan. Snara tí termostatinum heilt upp á tað hægsta, og so niður aftur, nú tú byrjar at brúka hann aftur. Tað finnast sum kunnugt aðrar skipanir enn radiatorar, oljufýr og termostatar, men fyri flestu hitaskipanir er tað galdandi, at javnur hiti frá størri yvirflatu (t. d. einum heitum gólvi) er meiri orkusparandi enn ein lítil kompakt hitakelda.